b'\n_START_ARTICLE_\nHarold Macmillan\n_START_SECTION_\nP\xc3\xa4\xc3\xa4ministerikausi\n_START_PARAGRAPH_\nMacmillanin nimitys Edenin seuraajaksi her\xc3\xa4tti keskustelua, sill\xc3\xa4 Macmillan oli kuulunut Suezin sotaretken kannattajiin ja puolusti ep\xc3\xa4onnistunutta operaatiota my\xc3\xb6s j\xc3\xa4lkik\xc3\xa4teen. Aluksi h\xc3\xa4nen toimintaansa pidettiin hapuilevana, mutta Britannian talouden k\xc3\xa4\xc3\xa4nnytty\xc3\xa4 nousuun ja poliittisen vaikutusvallan kasvun my\xc3\xb6t\xc3\xa4 Macmillanista alettiin k\xc3\xa4ytt\xc3\xa4\xc3\xa4 jopa nimi\xc3\xa4 \xe2\x80\x9dSuper-Mac\xe2\x80\x9d ja \xe2\x80\x9dWonder-Mac\xe2\x80\x9d, ja h\xc3\xa4nt\xc3\xa4 verrattiin valtiomiehen\xc3\xa4 jopa Winston Churchilliin._NEWLINE_Macmillan keskittyi talousasioihin, ja h\xc3\xa4nen l\xc3\xa4hestymistapansa oli pyrki\xc3\xa4 korkeaan ty\xc3\xb6llisyyteen, kun taas h\xc3\xa4nen valtiovarainministeriens\xc3\xa4 mielest\xc3\xa4 punnan tukeminen vaati tiukkaa rahapolitiikkaa, joka voisi johtaa ty\xc3\xb6tt\xc3\xb6myyden nousuun. Macmillan sai kantansa l\xc3\xa4pi ja tammikuussa 1958 kaikki valtiovarainministerit erosivat._NEWLINE_Macmillan pyrki korjaamaan v\xc3\xa4lej\xc3\xa4 Yhdysvaltoihin, jotka olivat katkenneet Suezin kriisin vuoksi. T\xc3\xa4ss\xc3\xa4 oli apuna h\xc3\xa4nen sodanaikainen yst\xc3\xa4v\xc3\xa4ns\xc3\xa4 Dwight D. Eisenhower, jonka kanssa j\xc3\xa4rjestettiin konferenssi Bermudalla jo maaliskuussa 1957._NEWLINE_Macmillan n\xc3\xa4ki my\xc3\xb6s Eurooppaan l\xc3\xa4hentymisen arvon ja pyrki EEC:n j\xc3\xa4senyyteen ja tutkaili EFTA-j\xc3\xa4senyytt\xc3\xa4. Imperiumin suhteen Macmillan jatkoi siirtomaista luopumista, Kultarannikko (Ghana) ja Malaiji saivat itsen\xc3\xa4isyyden 1957, Nigeria  1960 ja Kenia 1963. L\xc3\xa4hi-id\xc3\xa4ss\xc3\xa4 brittijoukot kuitenkin s\xc3\xa4ilyttiv\xc3\xa4t asemansa, sotatoimia vaadittiin Irakissa 1958 ja 1960 ja puuttumista Omanin asioihin._NEWLINE_Macmillan johti konservatiivit voittoon lokakuussa 1959 ja lis\xc3\xa4si puolueen enemmist\xc3\xb6n 67 paikasta 107 paikkaan. Kampanja keskittyi talouteen iskulauseella "Life\'s Better Under the Conservatives". Todelliset kasvuluvut verrattuna muuhun Eurooppaan olivat kuitenkin heikot ja taloutta heikensi suuri puolustusbudjetti._NEWLINE_Britannian itsen\xc3\xa4isen ydinpuolustuksen ep\xc3\xa4onnistuttua (Blue Streak ja Blue Steel -projektit), Macmillan neuvotteli yhdysvaltalaisten Polaris-ohjusten saamisesta Nassaun sopimuksella joulukuussa 1962. T\xc3\xa4t\xc3\xa4 ennen h\xc3\xa4n oli suostunut sijoittamaan 60 Thor-ohjusta yhteiseen hallintaan ja vuodesta 1957 USA:n McMahon Act oli helpottanut ydinteknologian vienti\xc3\xa4 Britanniaan._NEWLINE_Macmillanilla oli suuri osa Britannian, USA:n ja Neuvostoliiton keskin\xc3\xa4isess\xc3\xa4 Partial Test Ban Treatyssa 1962. H\xc3\xa4nen edellinen yrityksens\xc3\xa4 oli kaatunut Pariisin toukokuun 1960 kokouksen my\xc3\xb6t\xc3\xa4 Gary Powersin alasampumiseen Neuvostoliiton yll\xc3\xa4._NEWLINE_Ranskan Charles de Gaulle esti Britannian j\xc3\xa4senyyden EEC:ss\xc3\xa4 vetollaan 29. tammikuuta 1963, pel\xc3\xa4tess\xc3\xa4\xc3\xa4n riippuvuutta Yhdysvalloista ja suuttuneena ydinaseiden toimituksesta._NEWLINE_Macmillanin suosio k\xc3\xa4\xc3\xa4ntyi laskuun 1961 suhdanteiden heikkenemisen my\xc3\xb6t\xc3\xa4. Britannian maksutaseongelmat johtivat palkkojen j\xc3\xa4\xc3\xa4dytykseen. T\xc3\xa4m\xc3\xa4 johti hallituksen tappioihin t\xc3\xa4ytevaaleissa. Macmillan uudisti hallitustaan hein\xc3\xa4kuussa 1962, mutta kannatus jatkoi laskuaan. Sotaministeri John Profumon skandaalin sek\xc3\xa4 sy\xc3\xb6p\xc3\xa4diagnoosin ja -leikkauksen vuoksi Macmillan erosi 18. lokakuuta 1963. H\xc3\xa4nen seuraajansa oli ulkoministeri Alec Douglas-Home._NEWLINE_Macmillan kielt\xc3\xa4ytyi aluksi aatelisarvosta ja j\xc3\xa4tti politiikan syyskuussa 1964. H\xc3\xa4n otti kuitenkin vastaan kuningattaren mitalin. Vet\xc3\xa4ytymisens\xc3\xa4 j\xc3\xa4lkeen h\xc3\xa4n otti paikan suvun kustannusyhti\xc3\xb6st\xc3\xa4 Macmillan Publishers. Kahdenkymmenen seuraavan vuoden kuluessa h\xc3\xa4n antoi vain muutaman poliittisen kommentin._NEWLINE_Vuonna 1984 h\xc3\xa4n lopulta hyv\xc3\xa4ksyi aatelisarvon ja sai arvonimen Earl of Stockton and Viscount Macmillan of Ovenden._NEWLINE_Kun Margaret Thatcher valittiin puolueen johtoon, Macmillan liittyi keskusteluun useammin kuin ennen ja hy\xc3\xb6kk\xc3\xa4si uraansa arvostelleita puolueen monetaristeja vastaan. Thatcherin yksityist\xc3\xa4misi\xc3\xa4 h\xc3\xa4n vertasi "p\xc3\xb6yt\xc3\xa4hopeiden myyntiin."_NEWLINE_V\xc3\xa4h\xc3\xa4n ennen kuolemaansa 92-vuotiaana Macmillan antoi n\xc3\xb6yryytt\xc3\xa4vi\xc3\xa4 kommentteja Thatcherin politiikasta, joihin konservatiivisten opiskelijoiden j\xc3\xa4rjest\xc3\xb6 Federation of Conservative Students vastasi h\xc3\xa4p\xc3\xa4isykirjoituksella, jossa ehdotettiin Macmillanin tuomitsemista sotarikollisena johtuen h\xc3\xa4nen toimistaan Bleiburgin murhen\xc3\xa4ytelm\xc3\xa4ss\xc3\xa4. Konservatiivit lakkauttivat FCS:n._NEWLINE_Macmillan kuoli Birch Grovessa Sussexissa 1986.'